CELEX: 52018PC0563
Language: et
Date: 2018-07-31
Title: Ettepanek: NÕUKOGU RAKENDUSOTSUS, millega nimetatakse ametisse määruse (EL) 2017/1939 artikli 14 lõikega 3 ette nähtud valikukomisjoni liikmed

EUROOPA KOMISJON
            Brüssel,31.7.2018
            COM(2018) 563 final
            2018/0296(NLE)
            Ettepanek:
            NÕUKOGU RAKENDUSOTSUS,
            millega nimetatakse ametisse määruse (EL) 2017/1939 artikli 14 lõikega 3 ette nähtud valikukomisjoni liikmed
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Nõukogu määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel, võeti vastu 12. oktoobril 2017 ja see jõustus 20. novembril 2017
                     1
                  . Vastavalt kõnealuse määruse artiklile 20 vastutab komisjon Euroopa Prokuratuuri asutamise ja esialgse haldustegevuse eest selle ajani, kuni Euroopa Prokuratuur on ise suuteline oma eelarvet täitma. Komisjon teeb kõik vajaliku Euroopa Prokuratuuri kiireks asutamiseks. Kooskõlas määruse artikliga 120 on komisjon seadnud eesmärgiks käivitada Euroopa Prokuratuuri pärast kolmeaastast ettevalmistusperioodi 2020. aasta lõpuks. 
               
               
                  Euroopa Prokuratuuri töölehakkamise üks peamisi eeltingimusi on töötajate, eelkõige Euroopa peaprokuröri ja Euroopa prokuröride valimine ja ametisse nimetamine. Euroopa Prokuratuuri Euroopa peaprokuröri ja Euroopa prokuröride valiku küsimuses on määruse (EL) 2017/1939 artikli 14 lõikega 3 ette nähtud, et nõukogu kehtestab valikukomisjoni tööeeskirjad ja võtab komisjoni ettepaneku põhjal vastu valikukomisjoni liikmete ametisse nimetamise otsuse. Seda silmas pidades võttis komisjon 25. mail 2018 vastu nõukogu rakendusotsuse ettepaneku,
                     2
                   mille lisas on esitatud valikukomisjoni tööeeskirjad. 
               
               
                  Selleks et moodustada määruse (EL) 2017/1939 artikli 14 lõikega 3 ette nähtud valikukomisjon, teeb komisjon valikukomisjoni liikmete ametisse nimetamiseks nõukogu rakendusotsuse ettepaneku. Vastavalt nõukogu määruse (EL) 2017/1939 artikli 14 lõikele 3 teeb komisjon ettepaneku valikukomisjoni kaheteistkümne liikme kohta, kes valitakse Euroopa Kohtu ja kontrollikoja endiste liikmete, liikmesriikide endiste Eurojusti liikmete, riikide kõrgemate kohtute liikmete, kõrgel ametikohal olnud prokuröride ning tunnustatud ja pädevate juristide hulgast. Ühe valikukomisjoni liikme esitas Euroopa Parlament 31. mail 2018. Komisjon on võtnud arvesse vajadust tagada tasakaal geograafilise ja soolise jaotuse ning Euroopa Prokuratuuris osalevate liikmesriikide õigussüsteemide tundmise vahel.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Euroopa Prokuratuuri loomine on ette nähtud Euroopa Liidu toimimise lepingu artikliga 86. Euroopa Prokuratuur on esimene liidu finantshuvisid kahjustavate kuritegude uurimise ja nende eest süüdistuse esitamise pädevusega ELi organ ning sellisena täiesti uus tegija Euroopa õigusmaastikul. Euroopa Prokuratuuri loomine peaks võimaldama järjekindlamalt ja tulemuslikumalt uurida ELi eelarvet kahjustavaid kuritegusid, mille tulemusel suureneb esitatud süüdistuste ja süüdimõistmiste arv ning saadakse tagasi rohkem pettuse tulemusel raisatud liidu vahendeid.
               
               
                  Esitades nõukogu rakendusotsuse ettepaneku, millega määratakse ametisse valikukomisjoni liikmed, kes valivad Euroopa Prokuratuuri Euroopa peaprokuröri ja Euroopa prokurörid, täidab komisjon määruse (EL) 2017/1939 artikli 14 lõikest 3 tulenevat kohustust. Käesolev ettepanek võimaldab moodustada valikukomisjoni ja alustada nõuetekohaselt Euroopa Prokuratuuri Euroopa peaprokuröri ja Euroopa prokuröride valiku ja ametissenimetamise menetlust. Seega on ettepanek täielikult kooskõlas poliitikavaldkonnas praegu kehtivate õigusnormidega. 
               
            
            
               •Kooskõla liidu muude tegevuspõhimõtetega
            
            
               
                  Käesolev algatus on kooskõlas liidu muude poliitikavaldkondade ja õigusaktidega, mille eesmärk on tugevdada liidu finantshuvide kaitset.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek põhineb ELi toimimise lepingu artiklil 291 koostoimes nõukogu määruse (EL) 2017/1939 artikli 14 lõikega 3. 
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Vastavalt nõukogu määruse (EL) 2017/1939 artikli 14 lõikele 3 on komisjon õiguslikult kohustatud esitama nõukogu ettepaneku valikukomisjoni liikmete ametisse määramiseks. Käesolev ettepanek järgneb komisjoni esitatud nõukogu rakendusotsuse ettepanekule, mille lisas on esitatud valikukomisjoni tööeeskirjad. Käesolev ettepanek on oluline valikukomisjoni moodustamiseks, et viimane saaks kiiresti valida ja ametisse nimetada Euroopa Prokuratuuri Euroopa peaprokuröri ja Euroopa prokurörid. 
               
            
            
               •Proportsionaalsus
            
            
               
                  Käesolev ettepanek ei lähe kaugemale sellest, mis on vajalik kavandatud eesmärkide saavutamiseks, ning on seega proportsionaalsuse põhimõttega kooskõlas. Käesolev ettepanek on otseselt seotud nõukogu määruse (EL) 2017/1939 jõustumisega ja on oluline Euroopa Prokuratuuri kiireks loomiseks. 
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               •Praegu kehtivate õigusaktide järelhindamine või toimivuse kontroll
            
            
               
                  Võttes arvesse käesoleva ettepaneku kitsast suunitlust ja seda, et ettepanek on mõeldud komisjonile nõukogu määruse 2017/1939 artikli 14 lõikega 3 pandud kohustuse täitmiseks, ei ole järelhindamist, konsultatsioone sidusrühmadega ega mõjuhindamist läbi viidud.
               
            
            
               4.MÕJU EELARVELE
            
            
               
                  Käesolev ettepanek ei mõjuta eelarvet. 
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               Arvestades käesoleva ettepaneku laadi, ei ole selle meetmega seoses rakenduskava vaja. 
            
            
               •Selgitavad dokumendid (direktiivide puhul)
            
            
               
                  Ettepanek ei nõua ülevõtmist selgitavaid dokumente. 
               
            
            
               •Ettepaneku sätete üksikasjalik selgitus
            
            
               
                  Artiklis 1 on sätestatud, et alates artiklis 2 osutatud jõustumiskuupäevast nimetatakse määruse (EL) 2017/1939 artikli 14 lõikega 3 ette nähtud valikukomisjoni liikmetena neljaks aastaks ametisse kaksteist nimekirjas nimetatud isikut. 
               
            
            
               2018/0296 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega nimetatakse ametisse määruse (EL) 2017/1939 artikli 14 lõikega 3 ette nähtud valikukomisjoni liikmed
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel, eriti selle artikli 14 lõiget 3,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
         
         
            
               (1)Vastavalt määruse (EL) 2017/1939 artikli 14 lõikele 3 tuleb moodustada valikukomisjon, et koostada Euroopa peaprokuröri ametikohale sobivate kandidaatide nimekiri ning esitada põhjendustega arvamus Euroopa prokuröri kandidaatide sobivuse kohta. 
            
            
               (2)Määruses (EL) 2017/1939 on sätestatud, et Euroopa peaprokuröri nimetavad valikukomisjoni koostatud sobivate kandidaatide nimekirja põhjal ametisse Euroopa Parlament ja nõukogu omavahelisel kokkuleppel. 
            
            
               (3)Määruses (EL) 2017/1939 on ka sätestatud, et pärast valikukomisjoni põhjendustega arvamuse kättesaamist nimetab nõukogu iga Euroopa prokuröri ametisse iga liikmesriigi esitatud kolme kandidaadi seast.
            
            
               (4)Valikukomisjon peaks hindama kandidaate Euroopa peaprokuröri ja Euroopa prokuröri ametikohale määruse (EL) 2017/1939 artikli 14 lõikes 2 ja artikli 16 lõikes 1 sätestatud nõuete alusel, sealhulgas selle alusel, kas kandidaatide sõltumatus on väljaspool kahtlust. 
            
            
               (5)Valikukomisjon peaks koosnema kaheteistkümnest isikust, kes valitakse Euroopa Kohtu või kontrollikoja endiste liikmete, liikmesriikide endiste Eurojusti liikmete, riikide kõrgemate kohtute liikmete ning tunnustatud ja pädevate juristide hulgast. 
            
            
               (6)Ühe valikukomisjoni liikme esitab Euroopa Parlament. 31. mail 2018 esitas parlament tema valitavaks valikukomisjoni liikmeks Antonio Mura. 
            
            
               (7)Komisjon võttis arvesse vajadust geograafilise ja soolise tasakaalu ning Euroopa Prokuratuuris osalevate liikmesriikide õigussüsteemide nõuetekohase esindamise järele valikukomisjoni liikmete hulgas. 
            
            
               (8)Komisjoni esitatud üheteistkümne isiku hulgas on üks endine Euroopa Kohtu liige, üks endine Kontrollikoja liige, üks endine liikmesriikide nimetatud Eurojusti liige, viis kõrgel ametikohal olnud prokuröri, kaks riikide kõrgemate kohtute liiget ja üks tunnustatud ja pädev jurist; nende hulgas on kuus meest ja viis naist. 
            
            
               (9)Määruse (EL) 2017/1939 artikli 14 lõikes 3 on sätestatud, et nõukogu võtab vastu otsuse, millega määrtakse komisjoni ettepanekul ametisse selle liikmed. 
            
            
               (10)Seetõttu tuleks valikukomisjoni liikmed ametisse määrata, 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Alates käesoleva otsuse artiklis 2 osutatud jõustumiskuupäevast nimetatakse määruse (EL) 2017/1939 artikli 14 lõikega 3 ette nähtud valikukomisjoni liikmetena neljaks aastaks ametisse järgmised isikud: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               Artikkel 2
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas. 
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
               
               
                  
                     (2)
                  
                        Komisjoni ettepanek: nõukogu rakendusotsus määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta, COM(2018) 318 final, 25. mai 2018.